Mk 8,31–38
· Jézus először beszél arról, ami rá vár. Péter először hallja.

· Péter válasza „emberi dolog”. A kijelentés első része sokkolja, a másodikat (Jézus feltámad) már nem hallja meg.
· Emberi: „a mi Mesterünk, aki olyan jó… vele ez nem történhet meg”; vagy „mi lesz velünk, ha…” – Jézusra (itt most) mint emberre tekint.
· De: Péter nemrég tett bizonyságot, hogy „Te vagy a Krisztus, az élő Isten Fia”. A korabeli zsidó tanítás: a Messiás győzelmes Király lesz, nem szenvedhet. Erre is gondolhatott Péter. Jézus erre is azt mondja: emberi tanítás.
· Emberi tanítások, várakozások szemben állnak Isten tervével, akaratával, tehát a Sátán áll mögöttük.

· Itt Istennek a megváltásra készített tervét vonja kétségbe. „Veled ez nem eshet meg” – „Jézus nem halhat meg a bűnös emberért”. Ha így történt volna, mindenki elveszne. Ezt akarja az „embergyilkos”.
· Mindezt Péter jó szándékán (emberi szeretetén, barátságán) keresztül teszi. A saját „jó szándékunkat” egyeztetnünk kell Isten akaratával – elsősorban Isten Igéje alapján.
· Jézus „megfordult és a tanítványaira tekintett”.
· Péter külön állt volna a többi tanítványtól? Jellemző volt rá: „ha mindenki megbotránkozik benned, én soha”.
· Vitatkozik Isten Fiával. A jobban tudása is jellemző rá, bár egyszer már le tudta győzni („a te szavadra mégis kivetem a hálót”).
· Ami jellemző rám, hozzám nőtt, az én gondolkodásom, amiről azt gondolom, hogy „ez vagyok én”, az az én életem (pszükhé, 35. vers). Magam döntöm el a dolgaimat, mert „ez természetes”. Ezt kell megtagadnom, ha Jézus után akarok menni.
· Péternek is le kellett tenni azt, hogy a maga feje után menjen.

· A magam megtagadása (halálba adása) szenvedés – kereszt, amit naponként fel kell vennem. Reggelenként az első gondolataim gyakran arról szólnak, hogy ma ezt fogom tenni, azt fogom tenni… a saját fejem szerint. Már ezt is meg kell tagadnom.
· „Aki meg akarja tartani az életét, elveszti azt”: nem marad más számára, mint a testi halál, amikor „semmit sem vihet magával”, amit itt megtartott, összegyűjtött, felépített stb.

· Ez arra is vonatkozik, aki megtért, bűnbocsánatot kapott, de bizonyos dolgokat megtart, nem engedi, hogy abban Isten átalakítsa a gondolkodását, céljait.

· „Aki elveszti az életét énértem és az evangéliumért, megtalálja azt.”
· Elvesztem a „pszükhémet” (amiről azt gondolom, hogy „ez vagyok én”, „ettől vagyok ember”), és megtalálom azt (felismerem, hogy ez az élet, most lettem igazán ember: Isten képe és képviselője).

· Kizárólag „énértem és az evangéliumért”. Másért is odaadhatja magát az ember (bálványokért, eszmékért, szenvedélyekért), de akkor nem fogja „megtalálni azt”. Megnyerheti „a világot” (ld. démoni diktátorok, pénzeszsákok), de ő maga elvész.
· „Mit adhat az ember váltságul a lelkéért?” – Semmit, de Jézus megadta a váltságot az én lelkemért. Ezért (is) tartozom neki az életemmel.
· „Aki szégyell engem”…

· Összefüggés az előzőekkel: ha a saját céljaimat (ha nagyon fontosnak tartom) elérem azon az áron is, hogy bolondnak tarthatnak, miért nem vállalom ezt Jézusért és az evangéliumért? Ki nekem a fontos, elvesztettem-e az életemet?
· „E parázna és bűnös nemzetség előtt”: a mai nemzedékre még inkább igaz. Annál erősebb a figyelmeztetés, hogy valljuk meg Krisztust. „Vagy hallják, vagy nem hallják” – de aki meghallja, és kijön a bűnből, mert a bűn legyőzője hívja, az szintén „megtalálja az életet”.
